b'\n_START_ARTICLE_\nZlo\xc4\x87udni softver\n_START_PARAGRAPH_\nZlonamjerni softver, zlo\xc4\x87udni softver, \xc5\xa1tetni softver ili na engleskom malware je pojam koji ozna\xc4\x8dava softver koji radi \xc5\xa1tetu korisniku (pojam je nastao od rije\xc4\x8di malicious i software \xc5\xa1to u doslovnom prijevodu zna\xc4\x8di "zlo\xc4\x87udni" ili "zlonamjerni" softver). Radi se o ra\xc4\x8dunalnim programima koji se pokre\xc4\x87u na ra\xc4\x8dunalnom sustavu bez stvarnog korisnikovog pristanka i imaju neku vrstu nepo\xc5\xbeeljnog u\xc4\x8dinka, kao \xc5\xa1to je o\xc5\xa1te\xc4\x87enje programa i podataka koji se nalaze na sustavu, \xc5\xa1irenje na druga ra\xc4\x8dunala, kra\xc4\x91a podataka (osobito povjerljivih podataka kao \xc5\xa1to su lozinke i brojevi kreditnih kartica), omogu\xc4\x87avanje neovla\xc5\xa1tenog udaljenog pristupa na ra\xc4\x8dunalo, prikazivanje reklamnih poruka, masovno slanje ne\xc5\xbeeljene elektroni\xc4\x8dke po\xc5\xa1te (spama), sudjelovanje u napadima na druga ra\xc4\x8dunala putem mre\xc5\xbee, i drugo._NEWLINE_Prema na\xc4\x8dinu \xc5\xa1irenja zlo\xc4\x87udni programi mogu se podijeliti u vi\xc5\xa1e skupina: ra\xc4\x8dunalni virusi, crvi, trojanski konji. Prema na\xc4\x8dinu djelovanja i cilju zlo\xc4\x87udne programe dijelimo na \xc5\xa1pijunske programe, ogla\xc5\xa1iva\xc4\x8dke programe, fork bombe, ucjenjiva\xc4\x8dki softver (softver koji tra\xc5\xbei otkupninu) itd._NEWLINE_Fizi\xc4\x8dka \xc5\xa1teta nastala djelovanjem \xc5\xa1tetnih programa nije \xc4\x8desta, no, na\xc5\xbealost, ipak se mo\xc5\xbee dogoditi.\n_START_SECTION_\nTrojanski konj\n_START_PARAGRAPH_\nTrojanski konj je \xc5\xa1tetni program koji se predstavlja kao neki posve drugi program koji radi ne\xc5\xa1to korisno ili zanimljivo (npr. ra\xc4\x8dunalna igra). Za razliku od virusa ne mo\xc5\xbee se sam replicirati (osim ako ga korisnik ne prekopira npr. na drugo ra\xc4\x8dunalo). Mo\xc5\xbee izvoditi razne aktivnosti poput kra\xc4\x91e korisni\xc4\x8dkih lozinki, brojeva kreditne kartice i drugih osjetljivih informacija koje potom \xc5\xa1alje nekoj drugoj osobi ili mo\xc5\xbee nepotrebno zauzimati resurse ra\xc4\x8dunala usporavaju\xc4\x87i ga na taj na\xc4\x8din. _NEWLINE_Vrlo \xc4\x8desto moderniji trojanski konji pristupaju razli\xc4\x8ditim internetskim stranicama kako bi preuzeli neku, obi\xc4\x8dno inficiranu, datoteku ili vi\xc5\xa1e njih. Nakon preuzimanja ih pokre\xc4\x87u te tako instaliraju dodatan \xc5\xa1tetni softver na zara\xc5\xbeenom ra\xc4\x8dunalu. Mogu se tako\xc4\x91er spajati na odre\xc4\x91ene IRC kanale kako bi primali naredbe od zlonamjernog korisnika.  _NEWLINE_U posebnu vrstu trojanskih konja spada i backdoor koji omogu\xc4\x87uje neovla\xc5\xa1tenoj osobi pristup zara\xc5\xbeenom ra\xc4\x8dunalu, naj\xc4\x8de\xc5\xa1\xc4\x87e s administratorskim pravima. Neovla\xc5\xa1tena osoba mo\xc5\xbee tako pristupati datotekama, pa \xc4\x8dak ih brisati ili dodavati.\n_START_SECTION_\nRa\xc4\x8dunalni crv\n_START_PARAGRAPH_\nRa\xc4\x8dunalni crv je \xc5\xa1tetni program koji se \xc5\xa1iri mre\xc5\xbeom. Crvi mogu biti mre\xc5\xbeni, a mogu biti bazirani na ra\xc4\x8dunalu doma\xc4\x87inu. Postoje tako\xc4\x91er i oni koji prestaju s izvr\xc5\xa1avanjem svog koda nakon uspje\xc5\xa1nog inficiranja ra\xc4\x8dunala - oni se zovu rabbits._NEWLINE_Crvi bazirani na ra\xc4\x8dunalu doma\xc4\x87inu se u potpunosti nalaze na njemu, a \xc5\xa1ire se s pomo\xc4\x87u mre\xc5\xbene komunikacije. Mre\xc5\xbeni crvi imaju vi\xc5\xa1e dijelova, a svaki se dio nalazi na drugom ra\xc4\x8dunalu. \xc5\xa0ire se tako \xc5\xa1to se odre\xc4\x91eni dijelovi kopiraju na druga ra\xc4\x8dunala. Oni su veoma rijetki._NEWLINE_Crvi se naj\xc4\x8de\xc5\xa1\xc4\x87e \xc5\xa1ire elektroni\xc4\x8dkom po\xc5\xa1tom. Mogu zahtijevati korisnikovu akciju kako bi se pokrenuli i/ili se sami pokrenuti.\n_START_SECTION_\n\xc5\xa0pijunski softver (spyware)\n_START_PARAGRAPH_\n\xc5\xa0pijunski softver (engleski naziv spyware) je \xc5\xa1tetni program koji sakuplja informacije o korisnikovom kori\xc5\xa1tenju ra\xc4\x8dunala i preuzima kontrolu nad njegovim ra\xc4\x8dunalom. Korisnik \xc4\x8desto ne zna za njegovu prisutnost, a obi\xc4\x8dno se ne replicira._NEWLINE_\xc5\xa0pijunski softver mo\xc5\xbee, osim pra\xc4\x87enja kako korisnik koristi svoje ra\xc4\x8dunalo, tako\xc4\x91er i prikupljati osobne informacije te mijenjati postavke ra\xc4\x8dunala (\xc4\x8desto dodavanjem raznih klju\xc4\x8deva u registarsku bazu - registry - Windowsa). Simptomi koji mogu ukazivati na prisutnost \xc5\xa1pijunskog softvera su sporija internetska veza, promijenjena po\xc4\x8detna stranica internetskog preglednika i/ili gubitak funkcionalnosti nekih programa.\n_START_SECTION_\nOgla\xc5\xa1iva\xc4\x8dki softver (adware)\n_START_PARAGRAPH_\nOgla\xc5\xa1iva\xc4\x8dki softver (engleski naziv adware - advertising-supported software) prikazuje korisniku oglase \xc4\x8dak i kad trenutno nije spojen na Internet (drugim rije\xc4\x8dima, nije online), a mo\xc5\xbee se instalirati zajedno s odre\xc4\x91enim aplikacijama (npr. s Kaaza peer-2-peer programom). Naru\xc5\xa1ava privatnost korisnika, poput \xc5\xa1pijunskog softvera. Neki od poznatijih primjera ogla\xc5\xa1iva\xc4\x8dkog softvera su Zwinky, ErrorSafe, Gator i BonziBUDDY._NEWLINE_Ogla\xc5\xa1iva\xc4\x8dki softver naj\xc4\x8de\xc5\xa1\xc4\x87e je prisutan u besplatnim (freeware) aplikacijama tako da autori mogu pokriti tro\xc5\xa1kove njihove izrade, no ponekad dolazi i s nekim ograni\xc4\x8deno djeljivim (shareware) aplikacijama.\n_START_SECTION_\nAnti\xc5\xa1pijunski (antispyware) programi\n_START_PARAGRAPH_\nSpecijalizirani programi za uklanjanje \xc5\xa1pijunskog softvera se zovu anti\xc5\xa1pijunski (antispyware) programi. Oni \xc4\x8desto bolje prepoznaju ve\xc4\x87inu \xc5\xa1pijunskih programa od antivirusnih programa (veoma dobro prepoznaju i ogla\xc5\xa1iva\xc4\x8dki softver), a neki od poznatijih su Spybot Search & Destroy (skra\xc4\x87eno Spybot S&D), Lavasoftov Ad-Aware, SUPERantispyware, CA Antispyware, Windows Defender i Sunbelt CounterSpy. Postoje i programi koji mogu vr\xc5\xa1iti i imunizaciju internetskih preglednika te dodati mnoge \xc5\xa1tetne stranice u Restricted sites zonu u Internet Exploreru. Imunizacija internetskih preglednika sprje\xc4\x8dava instalaciju odre\xc4\x91enih \xc5\xa1pijunskih programa na ra\xc4\x8dunalo te blokiraju opasne ActiveX skripte (one su ina\xc4\x8de podr\xc5\xbeane samo u IE-u). Takvu funkciju imaju Spybot S&D (podr\xc5\xbeava IE, Mozillu Firefox i Operu) i SpywareBlaster (podr\xc5\xbeava samo IE i Mozillu Firefox), s tom razlikom da SpywareBlaster nema funkciju pregledavanja ra\xc4\x8dunala ve\xc4\x87 radi isklju\xc4\x8divo imunizaciju preglednika. _NEWLINE_Prihva\xc4\x87anje anti\xc5\xa1pijunskih programa teklo je sporo zbog toga \xc5\xa1to su se korisnici bunili zato \xc5\xa1to im je anti\xc5\xa1pijunski program osim \xc5\xa1pijunskog softvera \xc4\x8desto uklonio i neku ispravnu aplikaciju, ne shva\xc4\x87aju\xc4\x87i da je upravo ona instalirala \xc5\xa1pijunski softver.\n_START_SECTION_\nKeylogger\n_START_PARAGRAPH_\nKeylogger (dolazi od engleskih rije\xc4\x8di key i logger) je \xc5\xa1tetni program kojem je cilj pra\xc4\x87enje korisnikovih unosa preko tipkovnice. Pojedini bezopasni, legitimni programi koriste neke njegove funkcije za pozivanje specijalnih programskih funkcija (hotkeys). Povremeno keylogger namjerno instalira neka osoba na ra\xc4\x8dunalo ili vi\xc5\xa1e ra\xc4\x8dunala kako bi mogla tajno pratiti druge korisnike (npr. roditelji kako bi pratili kako djeca koriste ra\xc4\x8dunalo dok su roditelji, primjerice, na poslu)._NEWLINE_Osim te osnovne funkcije keylogger mo\xc5\xbee s vremena na vrijeme (ili na svaki korisnikov klik mi\xc5\xa1a) uzimati snimak ekrana tako da se na njemu mo\xc5\xbee vidjeti, izme\xc4\x91u ostaloga, s kojim programima korisnik trenutno radi ili gdje surfa na Internetu. Ponekad je nevidljiv u Upravitelju zadataka (Task manager) koji prikazuje procese koji se trenutno izvode na ra\xc4\x8dunalu, kako bi sprije\xc4\x8dio ili ote\xc5\xbeao mogu\xc4\x87nost otkrivanja od strane korisnika.   _NEWLINE_Informacije koje keylogger prikupi u ve\xc4\x87ini slu\xc4\x8dajeva \xc5\xa1alju se zlonamjernoj osobi.\n_START_SECTION_\nLa\xc5\xbeni antivirusni programi\n_START_PARAGRAPH_\nLa\xc5\xbeni antivirusni programi (neki od engl. naziva su rogue security software i fake antiviruses) se korisniku la\xc5\xbeno predstavljaju kao oni pravi. Ova vrsta \xc5\xa1tetnog softvera poku\xc5\xa1ava navesti korisnika na kupnju tako \xc5\xa1to \xc4\x87e simulirati pregledavanje njegovog ra\xc4\x8dunala i poku\xc5\xa1ati ga zastra\xc5\xa1iti porukom da je prona\xc4\x91en ogroman broj nepostoje\xc4\x87eg \xc5\xa1tetnog softvera te da \xc4\x87e ih biti mogu\xc4\x87e ukloniti tek ako korisnik kupi softver. Tako\xc4\x91er mo\xc5\xbee preuzimati pravi \xc5\xa1tetni softver._NEWLINE_La\xc5\xbeni antivirusni program naj\xc4\x8de\xc5\xa1\xc4\x87e instaliraju zlonamjerne internetske stranice ili Trojan FakeAV. Neki od poznatih la\xc5\xbenih antivirusnih i anti\xc5\xa1pijunskih programa su SpySheriff, WinPC Defender, XPAntivirus, ErrorSafe i WinFixer.'